"Chikane weet nou alles" deur Liezel de Lange in "Beeld"
Chikane weet nou alles Oct 02 2006 08:37:44:853PM - (SA) Liezel de Lange Eerw. Frank Chikane, direkteur-generaal in die presidensie, weet uiteindelik wie hom in die apartheidstyd met gif probeer vermoor het. "Ek weet wie opdrag gegee het dat ek uit die weg geruim moet word. Ek weet wie betrokke was en hoe hulle dit gedoen het," lui 'n verklaring wat die presidensie gister namens Chikane uitgereik het. Hy het dié inligting glo bekom sedert mnr. Adriaan Vlok, oudminister van wet en orde, hom om vergifnis gevra en sy voete gewas het. "Hierna het ek talle briewe ontvang en verdere gesprekke gevoer. Die betrokkenes het my deur derde partye gekontak en gesê hulle is gereed om met my te praat." Hy wil egter nie nou name bekendmaak nie en brei ook nie uit of Vlok ook nog inligting beskikbaar gestel het nie. Vlok het gister gesê hy is nie seker na watter inligting Chikane verwys nie en wou daarom vir eers nie enige kommentaar hierop lewer nie. Chikane, destydse sekretaris van die Suid-Afrikaanse Raad vir Kerke (SARK), het in die laat 1980's ernstig siek geword tydens 'n besoek aan Namibië. Dit het later bekend geword dat 'n soort gif wat glo by 'n laboratorium by die Roodeplaatdam naby Pretoria gemaak is, aan sy onderklere gesmeer is. Dít was een van talle aanslae op Chikane se lewe en hy het gesê hy sal sy aanvallers vergewe as hulle net met die volle waarheid vorendag kom. Chikane meen hy het nou volledige inligting oor die vergiftiging. "Van wie in die apartheidsregering se hoogste vlakke toestemming gegee het, deur die militêre en polisiebevelstrukture tot by die eenheid wat die klere met die middel gesprei het om 'n hartaanval te probeer veroorsaak." Volgens Chikane het die betrokkenes, voormalige lede van die veiligheidspolisie, voorleggings aan die nasionale vervolgingsgesag (NV) hieroor gedoen. Dié voorleggings is gedoen op grond van riglyne oor die hantering van apartheidsoortredings nadat die Waarheid-en-versoeningskommissie (WVK) se werk afgehandel is. Die NV was teen middel vanjaar besig met ondersoeke na 16 gevalle van apartheidsmisdade, waarvoor amnestie nie toegestaan is nie. Hulle ondersoek onder meer die aanslag op Chikane se lewe en die aanvalle op die St. James-kerk en die Heidelberg-taverne in Kaapstad. Die saak van poging tot moord op Chikane deur drie oudpolisielede is onlangs heropen, maar Vlok se naam is nog nie daarin genoem nie. Vlok het egter in 'n televisiedebat gesê 'n volle onthulling sal op die voetwassery volg en dat hy gereed sou wees indien enige saak teen hom ondersoek word. "Ek is ingelig dat die betrokkenes, insluitend die bevelstruktuur, gereed is om my te ontmoet en my om vergifnis te vra, maar die die NV het daarteen gewaarsku," het Chikane gesê. "Sodra die NV hulle die groen lig gee, sal ons dit dadelik doen." Mnr. Makhosini Nkosi, woordvoerder van die NV, het gister gesê hulle het nog geen besluite daaroor geneem nie en hy wou daarom nie kommentaar daarop lewer nie. Chikane wil ook sien dat die NV 'n proses fasiliteer wat "oortreders" na vore laat kom met inligting oor ander mense wat op die "amptelike doods­lys" verskyn het en wat die gesamentlike topbevelstruktuur van die weermag en polisie bespreek het.
Re: "Chikane weet nou alles" deur Liezel de Lange in "Beeld"
On 3 Oct 2006 05:06:47 -0700, "Hessie" wrote: > Chikane weet nou alles > Oct 02 2006 08:37:44:853PM - (SA) Ens. ens. En daarmee bewys Chikane (ek weet dit heeltemal off topic, maar anyway) ook maar net weer dat hoe christeliker iemand is, hoe minder christelik tree hulle op. "Jesus dring daarop aan om alles te weet wat Pilatus gese het!" "Jesus se hy wil eers he Romeinse soldate moet oor alles bieg..." "Jesus: 'Ek wil eers alles weet voor daar sprake van vergifnes kan wees' " ens. Sorry, maar as Chikane rerig n christen was, sou het van waaay back af al gese het hy vergewe almal, hulle hoef nie eers TRC toe te gaan nie. Maar soos Nietzsche glo gese het Christendom is n wonderlike godsdiens, net jammer daar was net een Christen gewees.